হাওর এলাকায় আগাম বন্যা ও সারা দেশে ব্লাস্টরোগের কারণে বোরোর উৎপাদন লক্ষ্যমাত্রা অর্জিত হয়নি উল্লেখ করে কৃষিমন্ত্রী বলেন, ‘বাংলাদেশ খাদ্যে স্বয়ংসম্পন্ন ও চাল রফতানিকারক দেশ। কিন্তু চলতি বছর দু’দফায় বন্যা, হাওর অঞ্চলের আগাম বন্যা ও ব্লাস্টরোগের কারণে বোরো ধানের উৎপাদন লক্ষ্যমাত্রার চেয়ে ১০ লাখ টন চাল কম উৎপাদন হয়েছে। এ কারণে আমাদের চাল আমদানি করতে হয়েছে। বাজারে কিন্তু দেশি চাল পর্যাপ্ত রয়েছে। শিগগিরই আমন ধান কাটা শুরু হবে। আমরা আশা করছি, এবারের টার্গেটের চেয়ে বেশি ফলন হবে। এবার সারা দেশের ৫৪ লাখ ১২ হাজার হেক্টর জমিতে আমন চাষ হয়েছে। উৎপাদন লক্ষ্যমাত্রা ধরা হয়েছে এক কোটি ৪০ লাখ টন।’ মতিয়া চৌধুরী বলেন, ‘২০১৭-১৮ বোরো ও রবি মৌসুমে ৭ লাখ ৭৬ হাজার ২০২ জন কৃষকের পুনর্বাসনের জন্য সরকার ১৩৬ কোটি ৯৯ লাখ ৯৯ হাজার ৫৫১ টাকার সার ও বীজ দিয়েছে। এছাড়া সারা দেশের প্রান্তিক ও ক্ষুদ্র কৃষকদের প্রণোদনা বাবদ ৫৮ কোটি ৭৭ লাখ ১৯ হাজার ৩১৫ টাকা দেয়া হয়েছে। বন্যায় ক্ষতিগ্রস্ত এলাকায় কৃষিঋণ আদায় বন্ধ ও সুদ মওকুফ করা হয়েছে।’